OSNOVNI PODACI O IGROKAZU I SCENARIJ IGROKAZA

**Škola**: OŠ bana Josipa Jelačića, Podsused, Zagreb

**Skupina**: dramska

**Članovi – učenici**: Marta Križan, Petra Šušak, Filip Prskalo, Tina Lugarić, Lora Solenički, Mia Mateljić, Lorena Petričak, Karla Narančić.

**Mentor**: Frane Visković, prof. (franeviskovic@gmail.com)

**Originalna predstava**: *Djedica u stečaju* autorice Dunje Feher, prof. – OŠ Lug, 2017.

**Priređena predstava**: *Djedica u štrajku* priređivača profesora Frane Viskovića te učenika članova dramske – OŠ bana Josipa Jelačića, 2019.

**Trajanje predstave**: 9 minuta

**Tehnički zahtjevi**: dva stola, četiri stolca, pregrada, platno i projektor.

DOZVOLA ZA IZVOĐENJE I PRIREĐIVANJE

Autorica Dunja Feher pismenim je putem odobrila priređivanje i izvođenje predstave *Djedica u stečaju* priređivaču Frani Viskoviću.

Frane Visković, prof.

Zagreb, 19.12.2019.

**Djedica u štrajku** (igrokaz)

**Osobe**:

Zora Frajc

Tvojmira Majstorčić

Đuro Mašnica

Ratka Paketić

Slavko Piskaralo

Baka Mraz

Filip Kapulica

Djedica Mraz

**Scena 1 (Studio Dnevnika: voditeljice, Đuro i Ratka)**

(*Zora sjedi uspravno i drži šaku u šaci na stolu, Tvojmira mirno sjedi pokraj nje. Gleda ravno ispred sebe kao da čita vijesti s blesimetra. Jako gestikulira prema gledateljima i povremeno se meškolji i smije. Papire drži i ispred sebe i pomaže se njima*. *U pozadini se čuje glazba uvodne špice dnevnika* – *Zvučni zapis 1. – Dnevnik Nove TV*.)

**Zora Frajc**: Dobra večer, dragi gledatelji, ja sam Zora Frajc.

**Tvojmira Majstorčić**: A ja sam Tvojmira Majstorčić.

**Zora** i **Tvojmira**: A vi pratite izvanrednu emisiju dnevnika.

**Zora**: Zima nam dolazi, dragi gledatelji!

**Zora** i **Tvojmira**: Ali ovoga puta, (*Kratka stanka.*) bez Božića. (*Zvučni zapis 2.* – *Tan tan Taaan*)

**Tvojmira**: Predblagdanski skandal uzdrmao je cijeli svijet.

**Zora**: Božić se ukida.

**Tvojmira**: Djed Mraz zanemario je svoje dužnosti, a njegova tvornica Darokor na rubu je stečaja.

**Zora**: Vilenjaci već danima štrajkaju, a Djedici ni traga ni glasa.

**Tvojmira**: S nama su u studiju posebni blagdanski gosti, predstavnik vilenjačkog sindikata Đuro Mašnica, i viša vilenjakinja, asistentica Ratka Paketić. Vilenjače Đuro, recite nam ukratko kako predviđate nastavak ove predbožićne krize?

**Đuro Mašnica**: Hohoho, svim našim gledateljima u studiju i ispred tankih ekrana. Pa osim globalnog zatopljenja koje više nije novost, na Sjeverni pol stigla je nova nesreća. Naime, naš poslodavac nam nije isplatio plaću posljednjih šest mjeseci, a regres i božićnicu smo već odavno zaboravili.

**Ratka Paketić**: Moj kolega je potpuno u pravu, živimo u neljudskim uvjetima. Uz kolačiće više ne dobivamo toplo čokoladno mlijeko, već obično hladno, samo 2.8 posto mliječnih masti. Recite mi je li to život dostojan jednog vilenjaka?! Nemamo energije uzeti igračke za svu dobru djecu, poslodavac nam nije uručio popis djece, a do Božića je samo još nekoliko dana.

**Zora**: Obično hladno mlijeko?! Strašno! Što više očekivati od Djedice? Hoće li sobove zamijeniti nova Opel Zafira XR (*Reklamni ton, poglasniti i ubrzati*)!?

**Zora i Tvojmira**: Svježeg je dizajna sa čak sedam sjedala, možete ju pronaći u svim boljim Opelovim salonima.

**Tvojmira**: Recite nam, kako vidite nastavak ove predbožićne krize?

**Đuro**: (*plačljivo*) Bojimo se najgoreg, zahtjev za ukidanjem Božića već je uručen poslodavcu.

**Scena 2 (Studio: voditeljice. Sjeverni pol: Slavko Piskaralo, Baka Mraz, Filip Kapulica)**

(*Trojac dolazi pokraj bora*. Čuje se *kratka napeta glazba – Zvučni zapis 2. – Tan tan Taaan*.)

**Zora**: O božićnoj krizi javlja nam se izravno s terena naš novinar Slavko Piskaralo. Slavko!

**Slavko Piskaralo:** Da, Zorice, kao što si rekla, ovaj skandal, ili kako je već popularno nazvan, afera Zvončić, još ne jenjava. Nalazim se na Sjevernom polu u društvu najpoznatije blagdanske bakice. Dakle, bako Mraz, oči cijelog svijeta uprte su u Vas, u nadi da nam možda možete rasvijetliti ovo neobično ponašanje Djeda Mraza, njegov tajanstveni nestanak.

**Baka Mraz**: (*Uzrujano i visokim glasom i njemačkim naglaskom*.) Meni je jako šao. Jao, Djedisa Mras, ne snam ti ništa. On ne bio dobar prema mene. Reče meni nakon dvadeset stoljeća braka da moj božićni kuglof presuf. Ja ne snam što to je Djedisi, on uvijek faliti moj kuglof.

**Slavko**: Evo, kao što i možete vidjeti, dragi gledatelji, kriza se samo produbljuje i saznajemo nove uznemirujuće detalje ovoga skandala. S nama je poznati timaritelj Djedovih sobova, uvaženi uzgajivač sobovskih papaka, gospodin Filip Kapulica. Dakle, gospodine Kapulica, kako je na Vašu ergelu utjecala afera Zvončić?

**Filip Kapulica**: Afera se osjeća i u staji, nema više veselog rzanja. Rudolfov nos izgubio je svoj stari sjaj. Da ne spominjem da su sobovi još uvijek pod lizingom, a Djedici ni traga ni glasa. Zbog neplaćenih rata razmišljam o pozajmici od uskršnjeg Zeca koji je imao dobru sezonu pa nije u crvenom.

**Slavko**: Ovom prilikom najavljujem humanitarnu akciju „Prijatelj“ TV pomaže sobovima, darujte mrkvu i dajte da veselo ržu. Naša ekipa nastavlja pratiti događanja na dalekom Sjeveru. Zorice!

**Scena 3 (Studio: svi u studiju i videoprijenos Djedice)**

**Tvojmira**: Hvala ti, Slavko, na ovom uzbudljivom javljanju. Vraćamo se gostima u studiju. Gospodine Mašnica, gospođice Paketić, dugogodišnji ste suradnici našega Djedice, što mislite da je mogao biti razlog ovakvog, najblaže rečeno neobičnog ponašanja vašeg poslodavca?

**Ratka**: Teško je naslutit kakve se misli roje ispod crvene kape. Sad kad razmislim, znakova je bilo tijekom proteklih (*Otpije vode.*), proteklih sjednica Upravnog vijeća Darokora. Ja se sjećam da me jednom prilikom upitao: „Ratko, je l' nam zaista trebaju sve te mašnice i kilometri ukrasnog papira?“ Možete mislit' kako sam se osjećao (*Odlučno proglašava prema publici*.)!? Bit će mašnica draga djeco, ne zvala se ja Ratka Paketić.

**Đuro**: U pravu si, kolegice, dva dana prije nestanka mene je presreo u kantini McKeksić i na uho mi prišapnuo (*Govori hrapavijim, dubljim glasom, kao da šapće*.): „Đuro, je li ovaj kontrolor dobre djece naš čovjek.“ Meni je u tom trenu zapeo keksić u grlo i jedva sam odgovorio: „Djedice, to radno mjesto ne postoji.“ On mi je na to odlučno rekao: „Stvori ga.“

**Zora**: Nije valjda! (*Stanka, stavlja ruku na uho i sluša s nevjericom*.) Dragi gledatelji, upravo mi javljaju iz režije da je božićno čudo na pomolu. Djedica je odlučio prekinuti šutnju i ispričati svoju stranu priče. Slikom, vjerovali ili ne, idemo u tropske krajeve. Djedice, čujemo li se? Što je s darovima? Je li Božić otkazan?

. . .

(*Zamračenje i videoprijenos – Videozapis 1. – 00135.*)

**Djedica**: Hoho, draga djeco i svi koji se tako osjećate, javljam se u ovu vašu emisiju kako bih i ja ispričao svoju stranu ove tužne priče. Iskreno, dragi moji, djedici je puna crvena kapa. Stoljećima marljivo i mukotrpno pregledavam u samoći snježnih noći bezbroj vaših pisama, al' uzalud vam trud svirači jer djecu je postalo sve teže razveseliti i istinski ih usrećiti. Imam noćne more od naslova videoigrica koje svake godine tražite, Zombiji, Apokalipse i Svijet tenkova. HALO, pa ja mjesecima spavam s upaljenim svjetlima. Svi samo nešto žele, traže, hoće. Niti jedna jedina čestitka s dobrim čestitkama za Božić upućena samo meni, meni, Djedici. Ne sjećam se kad mi je tko od mojih zaposlenika čestitao blagdane, pitao me kako sam. Samo čujem želje i pritužbe. (*Naglašenije, visokim glasom.*) Nema toplog mlijeka, nedovoljnog ukrasnog papira, premale mašnice. Baka Mraz je ove godine odlučila kupiti gotovi kuglof jer se navukla na neku novu tursku sapunicu. E da, takva su vremena stigla, zato sam odlučio ove godine prvi puta uzeti godišnji odmor, biti neko vrijeme *offline* i sabrati misli. Ali Božić nije otkazan, Božića će biti i bez darova. Darujte jedni drugima svoje vrijeme i zagrljaj. Zaboravite neko vrijeme na svoje želje i posvetite se onima koje volite. Sretan Božić, *over and out*.

**Scena 5 (Svi)**

**Tvojmira**: Khhhm (*Prokašlje se sa šakom na ustima.*), dragi gledatelji, uživo ste pratili Djedičinu jezikovu juhu. Ima Djedica pravo, ne čine darovi Božić. Čuli ste, Božić nije otkazan, ponavljam, Božić nije otkazan, samo ga ove godine slavimo skromnije.

**Zora**: Pokušajmo se držati Djedičinih uputa i možda dogodine darovi pristignu. Do tada, slavit ćemo ga poljupcima i zagrljajima.

**Svi**: Sretan vam Božić, dragi naši!

 Autorica: Dunja Feher, prof.

 Priredili: Frane Visković, prof., mentor

 Dramska skupina OŠ bana Josipa Jelačića